Twee ‘krokodilsmouse’ vasArgieffoto. Twee verdagtes is Sondag by ŉ huis naby Polokwane in Limpopo in hegtenis geneem nadat hulle op heterdaad betrap is terwyl hulle krokodille aan inwoners verkoop het. Kol. Ronel Otto, ŉ polisiewoordvoerder, het Maandag gesê die verdagtes is in Nobody in Ga-Mothapo in hegtenis geneem. “Die polisie het inligting ontvang dat twee mans krokodille uit die huis aan inwoners van die omgewing verkoop. Die polisie het gemaak asof hulle belangstel om van die reptiele te koop en die verdagtes het hulle, tot waar die diere lewendig aangehou is, gelei,” het Otto gesê. Die verdagtes beweer hulle het die krokodille van Acornhoek, naby Hoedspruit, gekry. ŉ Volskaalse ondersoek is egter van stapel gestuur om uit te vind of die diere wel daar gevang is. Die verdagtes is in hegtenis geneem vir die onwettige besit van beskermde wilde diere. Hulle moet binnekort in die Mankweng-landdroshof verskyn. Die krokodille is deur die DBV van die perseel verwyder en na ŉ plek van veilige bewaring geneem.